KOMMISSIONENS FORORDNING (EF) Nr. 704/97 af 18. april 1997 om fastsættelse af gennemførelsesbestemmelser til Rådets forordning (EF) nr. 537/97 og om delvis refusion af den opkrævede importtold for 30 000 tons maltbyg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 537/97 af 18. marts 1997 om åbning af et EF-toldkontingent for maltbyg henhørende under KN-kode 1003 00 (1), særlig artikel 2,

under henvisning til Rådets forordning (EF) nr. 1766/92 af 30. juni 1992 om den fælles markedsordning for korn (2), senest ændret ved Kommissionens forordning (EF) nr. 923/96 (3), særlig artikel 10, stk. 4, og

ud fra følgende betragtninger:

Bestemmelserne vedrørende behandling af import af korn til Fællesskabet er fastsat i Kommissionens forordning (EF) nr. 1249/96 af 28. juni 1996 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn (4), ændret ved forordning (EF) nr. 641/97 (5); i artikel 2, stk. 5, i forordning (EF) nr. 1249/96 fastsættes, at der under visse omstændigheder kan ydes en fast nedsættelse af importtolden på 8 ECU/ton for bl.a. maltbyg; ifølge artikel 2, stk. 4, i samme forordning kan der ligeledes ske en fast nedsættelse af importtolden med 2 eller 3 ECU/ton afhængigt af lossehavnen i EF;

i henhold til artikel 1 i forordning (EF) nr. 537/97 åbnes der et toldkontingent på 30 000 tons byg af høj kvalitet henhørende under KN-kode 1003 00 bestemt til produktion af malt, der skal anvendes til fremstilling af øl, som lagres i tanke, der indeholder bøgetræ; den toldsats, der anvendes for denne import, er på 50 % af den fulde sats på importdagen; den faste nedsættelse af importtolden i henhold til forordning (EF) nr. 1249/96 kan ikke anvendes; det er derfor nødvendig at tilpasse tolden efter forordning (EF) nr. 1249/96 for en mængde på højst 30 000 tons maltbyg, for hvilken ansøgningen om importlicens er indgivet mellem den 1. juni og den 31. december 1996, ved at nedsætte toldsatsen på datoen for det importerede produkts overgang til fri omsætning med 50 %, idet det således fremkomne beløb forhøjes med den faste nedsættelse af importtolden, der kunne have været anvendt ved overgangen til fri omsætning;

det toldkontingent, der blev åbnet ved forordning (EF) nr. 537/97, dækker udelukkende perioden fra den 1. juni til den 31. december 1996; på trods af bestemmelserne i artikel 2 i nævnte forordning kan der ikke fastsættes nogen bestemmelse med tilbagevirkende kraft for at sikre arten af den importerede byg eller anerkende dokumenter, der gør det muligt at garantere denne;

iværksættelsen af denne internationale forpligtelse bør sikres ved at gøre det muligt, at handlende, der har importeret byg af en bestemt kvalitet beregnet til brygning i den pågældende periode, på anmodning kan nyde godt af nedsættelsen af importtolden med fradrag af eventuelle faste nedsættelser; det er derfor nødvendigt at give medlemsstaterne tilladelse til at refundere den for meget opkrævede told til importører, der kan bevise, at de har nydt godt af den nedsættelse af importtolden med 8 ECU/tons, der er fastsat for maltbyg mellem den 1. juni og den 31. december 1996;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. I medfør af bestemmelserne i artikel 1 i forordning (EF) nr. 537/97 refunderes ved import til Fællesskabet af byg henhørende under KN-kode 1003 00, der er beregnet til fremstilling af malt (kontingentets løbenummer 09.4061) til fremstilling af øl, der lagres i tanke indeholdende bøgetræ, og som har været omfattet af en fast nedsættelse på 8 ECU/ton i medfør af artikel 2, stk. 5, i forordning (EF) nr. 1249/96, og for hvilken ansøgningen om importlicens er indgivet mellem dem 1. juni og den 31. december 1996, inden for en grænse på 30 000 tons og på anmodning af importøren eller hans befuldmægtigede et beløb på 50 % af den fulde importtold for de mængder, der faktisk overgår til fri omsætning, nedsat med dels 8 ECU/tons, dels med et beløb svarende til enhver eventuel fast nedsættelse af den importtold, der opkræves afhængigt af lossehavnen i Fællesskabet.

2. Inden 100 dage fra denne forordnings anvendelsesdato indgiver de interesserede til den kompetente myndighed i den medlemsstat, der har udstedt importlicensen, en anmodning om attestering svarende til modellen i bilaget, idet der oplyses om den mængde, som kan omfattes af den i stk. 1 omhandlede delvise refusion af tolden, jf. artikel 880 i Kommissionens forordning (EØF) nr. 2454/93 (6).

Anmodningen skal ledsages af den partiallicens, som beviser, at den pågældende mængde faktisk er overgået til fri omsætning, samt af det i artikel 2, stk. 5, litra c), i forordning (EF) nr. 1249/96 omhandlede bevis for forarbejdning af den tilsvarende malt. De pågældende skal ligeledes fremlægge et supplerende bevis, der er udstedt af en administrativ myndighed, og som godtgør, at den virksomhed, hvor den pågældende malt blev anvendt til fremstilling af øl, råder over lagringstanke indeholdende bøgetræ på det tidspunkt, hvor forarbejdningen fandt stedt.

3. Medlemsstaterne fremsender inden fem arbejdsdage efter udløbet af den i stk. 2, første afsnit, omhandlede frist pr. telex, telefax eller telegram meddelelse om de mængder, der er omfattet af de ansøgninger om attestering, som er indgivet i henhold til stk. 2, til Kommissionen.

4. Såfremt den mængde, for hvilken der er indgivet ansøgning om attestering, overstiger mængden på 30 000 tons, giver Kommissionen på grundlag af de af medlemsstaterne indsendte meddelelser inden tre arbejdsdage efter udløbet af den i stk. 3 omhandlede frist, medlemsstaterne meddelelse om den nedsættelsessats, der skal anvendes på de mængder, for hvilke der er indgivet ansøgning om attestering.

5. Den kompetente myndighed i den medlemsstat, der har udstedt importlicensen, udsteder inden to arbejdsdage efter udløbet af den i stk. 4 omhandlede frist, en attest i overensstemmelse med modellen i bilaget med angivelse af den mængde, for hvilken der kan ske en delvis tilbagebetaling af tolden i overensstemmelse med bestemmelserne i artikel 880 i forordning (EØF) nr. 2454/93.

6. Ansøgninger om refusion indgives af de interesserede til det toldsted, hvor toldbehandlingen fandt sted, inden 30 dage efter udløbet af den i stk. 5 omhandlede frist. Ansøgningerne om refusion skal ledsages af:

a) importlicensen eller en bekræftet kopi heraf

b) den i stk. 5 omhandlede attest

c) erklæringen om overgang til fri omsætning for den pågældende import.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den dato, hvorfra forordning (EF) nr. 537/97 finder anvendelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 83 af 25. 3. 1997, s. 7.

(2) EFT nr. L 181 af 1. 7. 1992, s. 21.

(3) EFT nr. L 126 af 24. 5. 1996, s. 37.

(4) EFT nr. L 161 af 29. 6. 1996, s. 125.

(5) EFT nr. L 98 af 15. 4. 1997, s. 2.

(6) EFT nr. L 253 af 11. 10. 1993, s. 1.

BILAG

>START GRAFIK>

Model til ansøgning om attest og attest for refusion af tolden, jf. artikel 1, stk. 2 og 5

Referenceimportlicens nr.: Udstedt til (navn, fuldstændig adresse og medlemsstat): Organ, der har udstedt partiallicensen (navn og adresse): Rettigheder overdraget til (navn, fuldstændig adresse og medlemsstat): Mængde, for hvilken der kan ansøges om refusion i henhold til bestemmelserne i forordning (EF) nr. 704/97 (mængde i kg): (Dato og underskrift)

>SLUT GRAFIK>